和錢安道寄惠建茶
作者：蘇軾
朝代：宋

paragraphs: 我官於南今幾時，嘗盡溪茶與山茗。
胸中似記故人面，口不能言心自省。
爲君細說我未暇，試評其略差可聽。
建溪所産雖不同，一一天與君子性。
森然可愛不可慢，骨清肉膩和且正。
雪花雨脚何足道，啜過始知真味永。
縱復苦硬終可錄，汲黯少戇寬饒猛。
草茶無頼空有名，高者妖邪次頑懭。
體輕雖復强浮沉，性滯偏工嘔酸冷。
其間絕品豈不佳，張禹縱賢非骨鯁。
葵花玉𩊓不易致，道路幽險隔雲嶺。
誰知使者來自西，開緘磊落收百餠。
嗅香嚼味本非別，透紙自覺光炯炯。
粃糠團鳳友小龍，奴隸日注臣雙井。
收藏愛惜待佳客，不敢包裹鑽權倖。
此詩有味君勿傳，空使時人怒生癭。